	— Не знам. Може би са се разминали с индианците снощи, без да бъдат забелязани, а после са решили да тръгнат след тях с надеждата да се докопат до някой трофей. Не, не… ако бяха постъпили така, сега нямаше да спят тук. Щяха да дебнат около бивака на индианците… Наистина не знам. Може да са свикали великия си съвет, след като им избягахме и да им е трябвал цял ден, докато съберат куража да ни преследват. Изглежда сме си разменили местата, докато бяхме горе при прохода. Проблемът е, че сега са тук и ние трябва да минем през тях. Най-добре заведи гревигите при пазача и се постарай той да не се събуди. А аз ще се погрижа за останалите часови.